hallo mini liebe!  leider het sich do in Sache Arbet no nid viel tue, han also vorig ziit zum eu chli vo mine erlebnis brichte. jaa, mol überlegge, was isch dän alles so gsi siit mim letschte itrag..?  also, am 24.september hend i und mini gastmueter en tagesusflug uf Nara gmacht. unerträglich warm, wie so oft, aber eigentlich sehr interessant.  me mues sich eifach merke, in Nara isch alles gross, respektiv sehr gross.  Mier sind dän am Morge mitem Zug losgfahre und noch ca. ere Stund in Nara acho. üses erschte Ziel isch dä Daibutsu, grosse Buddha, gsi und mier sind dän au gad mol losmarschiert. Ufem Wäg döt ane mues me am berüemte Nara-Park verbii (wo also sehr gross isch) und vo Reh nu so wimmlet. Jawohl, Reh. Und me cha sie nid nur vo wiitem bewundere, nei, sie liggen überall am Rand vo dä Stross, stauen de Verkehr, und stinken grausig :)  do Japaner jo bekanntlich grossi Gschäftlimacher sind ischs au nid verwunderlich das ufem Wäg ein Stand nochem andere stoht, wo sogenannti "Rehcookies" verchauft. um die rissend sich die Tier gradzue und di chliine Chind hend dän ab und zue müese vor gierige, verfressne Reh flüchte...  dä Daibutsu befindet sich inere riesige Tempelalag wome dur zwei riesigi Torii betritt (Föteli sötten no cho..) und er isch also würklich gross. Sogar sehr gross (und dä Tempel woner drin stoht dementsprechend au). s'het  denn au dementsprechend viel Lüt gha, halt e rechti Touristeattraktion. Aber imposant ischs allemol gsi.  Mier sind dän wiiter zume chliine Museum wo Statue vo dä 9 Schüeler vo Buddha beherbergt. die sind dän usnahmswiis mol nid so gross gsi, aber würklich schön azluege und religionsgschichtlich notürlich hochspannend.  jaa, und nocheme typisch japanische Esse hemmer üs dän wieder uf dä Heiweg gmacht. notürlich gäbs in Nara no viel me zgseh, aber i bruch jo schliesslich en Grund zum wieder uf  Japan goh :)    am 28. September isch dän Baseball agseit gsi. d'Motoko und i hend üs also uf dä Weg zum Hanshin-Stadion gmacht, wo d'Heimmanschaft vo Osaka d'Hanshin-Tigers gege irgendwelchi Dragons gspielt hend. s'Stadium praktisch volle und e Hammerstimmig. Leider hani bi dä japanische Schlachtrüef nid ganz chöne mithebe, aber mitgfieberet hani notürlich trotzdem. sie hend dän au tatsächlich gwunne und plötzlich isch sganze Stadion voller Zündhölzliballön gsi. i han dän notürlich au zwei in dhand  druckt übercho (en riesechrampf zum die ufblose...) und zum schlusspfiff (seit me das so im Baseball?) het dän sganz Publikum die Ballön dur d'Luft schwirre loh und d'Schlusshymne gsunge. ziemlich ungwohnt, aber sehr luschtig :) vor allem hets cooli Bilder geh (joo, sie chömen no, versproche).    am 29. bini dän mit 2 Arbetskollege go gamble :) Pferderenne. ufem Aneweg no schnell e Ziitig kauft, das me au weiss uf welles Pferd me setze söll und dän ab uf d'Rennbahn. Mindestiisatz isch 100 yen (1  Fr.), und viel über das use simmer au nid. Defür hemmer notürlich bi jedere Rundi (insgesamt 12) au flissig mitgwettet und me oder weniger Glück gha. Spannend isches uf jede Fall, i ha dän zwor amel nid gwüsst öbi jetzt uf d'Rennstrecki luege söll oder glich die luschtige Lüt beobachte söll, wo, je noch dem öbs gwünnen oder nid, freudesprüng machen oder fasch träne i dä auge hend :)    jaa, und letscht wucheend bini für 3 täg (mier hend wieder mol en fiirtig gha) in Tokyo gsi. mitem Shinkansen 2 1/2  Stund Fahrt, bime mörderische Tempo, am Mt. Fuji verbiigrauscht und dän z'mitzt in dä Millionestadt acho. i bi aber sehr positiv überrascht gsi, es isch eigentlich sehr e schöni Stadt. Sehr grüe und sehr offe agleit, es het viel Plätz, Promenade und d'Strosse sind au schön breit. me wür also gar nid meine, das me in dä grösste Stadt vo Japan isch. notürlich merkt mes scho, wo susch gits mädels wo wie mangafigure umelaufen, chleiderläde für chiwawas und ein 100yen-shop nochem andere? Tokyo isch halt  würklich(noch minere bescheidene meinig) s'herz vo Japan..und das merkt me :)  residiert (me chas würklich fasch so säge) hemmer im Plaza :) direkt nebem Regierigsgebäude.  jo, mier hend üs dän 3 täg lang buechstäblich d'Hacke abglaufe, alles besichtigt was nur irgendwie Platz gha het und notürlich usdehnt go shoppe :) eigentlich hettemer jo am obet no in usgang welle, allerdings hend üs d'Füess so weh tue, und mir sind so müed gsi, das mier dän glich im Hotel bliibe sind.  jo, und nochdem mer dän  am mäntigobet alli üsi omyage (hmm..tokyobanana) zämekauft hend, hemmer üs wieder uf dä Heiweg gmacht.    so, i hoffe ier hend dä durchhaltewille gha zum dä ganz blog durelese :) aber das chunnt halt dävo wenni nid regelmässig schriibe, es tuet mier au leid. machends guet! alles Liebi